En nom de Nostre Seigneur, amen. Lan de l’incarnacion d’icellui courrant, mil CCC. soixante dix sept, le vint septime jour du mois d’ahoust, je Jehannote, fille de feu Guillaume Maireschaut, autrement dit le Breton, jaidis mary de Thomasse la Malbuce, de Diion, faiz sauoir atouz ceulz qui verront et orront ces presentes, que je, de la licence et auctorite de Joachim, filz Jehan Domagne, demourant a Cregy sur Meaulx en Brie, mon mary, a la quelle je, le dit Joachim, donne par ces presentes, licence et auctorite de faire les choses cy apres escriptes: vens, cede, quitte, baille et transporte perpetuement pour moy et mes hoirs aus religieux, prieur et couuant du monastere de Saint-Estienne de Diion, en la personne de frere Paris de Lux, pitancier et religieux du dit monastiere, present et stipulant pour les diz religieux et leurs successeurs, vne maison, fons, mex et appartenances d’icelle, assise à Diion, en Chasteal, de coste la maison de doien et chappitre de la chappelle Monseigneur le Duc de Bourgoingne a Diion, d’une part, et la maison de Dymenche de Breteal, jaidiz receueur de Bourgoingne, d’autre part, la quelle maison fut a la dicte Thomasse, et fut par moy aquise d’elle. Et ce present vendaige je faiz pour le prix et somme de soixante frans de bon our et de juste pois, du coing du Roi, nostre seigneur, vng franc dor compte pour vint soulz tournoiz, les quelz soixante frans d’or j’ay euz et receuz des diz religieux, par la main dudit frere Pariz et les comptez, nombrez et pesez realment et de fait, en la presence du coadiuteur et des tesmoins ci dessoubz nommez, des quelz soixante franz d’or je me tien pour bien paiee et contente des diz religieux, et les en quitte perpetuement par ces presentes. De laquelle maison, fons, mex et appartenances d’icelle par moy ainsi venduz, je desuey perpetuement moy et mes hoirs, et les diz religieux, prieur et couuent en reuey atouiours par la teneur et confeccion de ces presentes. Promettens je la dicte Jehannote de la licence et auctorite que dessus pour moy et mes hoirs, par mon serement pour ce donne corporelment aus sains Euuangiles de Dieu et soubz l’obligacion de touz mes biens presenz et auenir quelconques, ce present vendaige et toutes les choses contenues en ces presentes tenir, garder et obseruer perpetuement, senz jamais contreuenir. Et la dicte maison, fons, mex et appartenances d’icelle perpetuement garentir aus diz religieux et a leurs successeurs pour et premier paient sa perche, senz autre charge quelconque, et fere toutes autres choses que l’en doit faire en garantie. Renunçant en ce fait je, la dicte Jehannote soubz le serement et de l’auctorite que dessuz a l’excepcion de deceuance, oultre la moitie de juste pris, au droit de Valleyan et à la pitce de Diuiadrien, et atoutes autres excepcions de tout droit canon et ciuil introductes en faueur des femmes, et par les quelz l’an pourroit dire ou venir contre la teneur de ces presentes lettres ou au termes des choses contenues en icelles, mesmement au droit disant general renunciation non valoir se l’especial ne precede, voulens je la dicte Jehannote, de l’auctorite que dessus, a ce estre contrainte comme de chose adiugie par la court mondit seigneur le duc de Bourgoingne, a la juridicion de la quelle quant ad ce je submet et oblige moy, mes hoirs et tous mes biens presens et auenir quelconques. Et je Thomasse la Malbuce, femme de feu le dit Guillerme le Maireschaut, a present femme de Lambert de Saint-Miel, de Diion, de la licence et auctorite d’icelli present, et moy donnant licence, renunce perpetuement atout le droit que je puis onques auoir en la dicte maison, et promet ce vendaige tenir senz contreuenir. En tesmoignage de ce, nous les dictes Jehannote et Thomasse auons requis et obtenu le scel de la dicte court estre mis a ces presentes lettres. C’est fait par deuant Jehan de Maroilles, clerc coadiuteur de Andrie de Faanai, notaire de Diion; presens messire Thomas le Loorain, prestre, cure dy Sueire, et Jehan Arnoulot de Flurey, demourant a Diion, tesmoins a ce appellez et requis l’en et le jour dessus diz. — J. de Maroilles.